### Resume

Økonomi Udvalget har godkendt (27. februar 2023, pkt. 56) at alle fagudvalg skal evaluere og evt. revidere deres klimahandlingsplaner.

Teknisk Udvalg har på møde 15. august 2023 (pkt. 168) besluttet at revidere deres klimahandlingsplan og på møde den 5. september 2023 (pkt. 201) besluttet at arbejde med alle de syv foreslåede emner. Udvalget forelægges et udkast til revideret klimahandlingsplan for 2024 til 2025 til godkendelse.

### Sagsfremstilling

Teknisk Udvalg blev på møde 5. september 2023 (pkt. 201) enige om at arbejde videre med alle de syv foreslåede emner. I udkastet til planen er de syv emner samlet under fem overskrifter:

1. Grønne lokalplaner og bæredygtig byudvikling (to emner slået sammen)
2. Konkrete energiindsatser (inkl. power-to-X)
3. Implementering af grønt visionstillæg til mobilitetsplan
4. Ny proces for klimatilpasning i anlægs- og driftsprojekter
5. Et nyt blik på infrastrukturprioriteringer

Et forslag til en revideret klimahandlingsplan er vedlagt som bilag. Planen er bygget op efter samme skabelon som planen i 2021. Der angives for hvert emne hvilken relation emnet har til klimaplanen, status på arbejdet med emnet, synergieffekter, aktører i arbejdet, hvordan der kan følges op, hvilke succeskriterier der kan stilles op og hvilke barrierer der er identificeret.

De konkrete handlinger er beskrevet i et skema inkl. deadline, evt. økonomi og barrierer samt en farveangivelse på hvor stort mandat udvalget har. Grøn indikerer at udvalget/forvaltningen har 100% indflydelse på løsning af opgaven. Gul angiver, at man er afhængig af andre forvaltninger for at komme i mål.

Albert Johnsen er samlet af klimasekretariatet og de fleste beskrivelser af handlinger er formuleret af de afdelinger, der skal udføre handlingerne. Der er således enighed i forvaltningen om, at de handlinger der igangsættes med klimahandlingsplanen, er dem der giver mest mening ift. at løfte klimadagsordenen på Teknisk Udvalgs område.

Økonomi

Gennemførelse af handlinger der kræver en ekstra bevilling, forudsætter at midlerne kan findes internt eller via puljer.

### Klima og resiliensvurdering

Der er 6,5 år til at nå klimaplanens mål om 70% reduktion i udledning af klimagasser ift. 1990. I det seneste klimaregnskab, lavet på data fra 2021, fremgår det, at udledningerne i Vejle Kommune er faldet 38%. Der skal således reduceres 32% de næste 6,5 år. Reduktionen i udledning skal primært ske på landbrug og transport, samtidig med at der skal ske en væsentlig udbygning i vedvarende energiproduktion for at følge med væksten og omstillingen fra fossil energi. Reduktion i udledning på transportområdet skal både ske via elektrificering af bilparken samt en reduktion i antal kørte kilometer i bil og reduktion i antal flyveture. Lokal- og kommuneplanlægning spiller en stor rolle ift. at begrænse udledningerne fra fremtidens byområder.

### Sagens videre forløb

Sagen skal udelukkende behandles i Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udvalget godkender udkast til klimahandlingsplan for 2024-2025. |

### Beslutning

Godkendt, dog med den bemærkning at nogle af indsatserne kræver en konkret politisk godkendelse.

Sten Kristiansen stemte imod, idet han ikke er af den overbevisning at Vejle skal være førende indenfor elektrificering og klimateknologi, men istedet skal være en stærk samarbejdspartner indenfor Miljø & Klima.

Steven Eriksen var fraværende.